als_Latn dik_Latn sag_Latn
Autoritetet malajziane konfirmojnë se avioni i fluturimit MH370 me 239 persona në bord, i zhdukur më 8 mars, është rrëzuar në jug të Oqeanit Indian, ndërsa të gjithë njerëzit kanë humbur jetën. Sipas kryeministrit të Malajzisë Naxhip Razak, ky është përfundimi nga analizimi i të dhënave më të fundit të satelitëve që kanë gjurmuar itinerarin e avionit.
“Hetimet çuan në përfundimin se avioni i fluturimit MH370 ka ndjekur korridorin jugor dhe pozicioni i tij i fundit ishte në Oqeanin Indian, në perëndim të Perthit të Australisë. Ai është një pozicion i largët, shumë i largët prej çdo piste të mundshme për ulje. Për këtë arsye, me pikëllim të thellë dhe keqardhje, më duhet t’ju informoj se sipas të dhënave të reja, avioni ka përfunduar në Oqeanin Indian.”
Ndërsa kompania ajrore “Malaysia Airlines”, së cilës i përkiste avioni, u ka dërguar një mesazh familjeve të 239 të zhdukurve, ku thuhet se “supozohet se përtej çdo dyshimi të arsyeshëm, avioni ka humbur dhe nuk ka asnjë të mbijetuar.
Lajmërimi zyrtar për avionin erdhi një ditë pasi zyrtarët australianë u shprehën se kanë dalluar dy objektet e gjurmuara nga satelitët në jug të Oqeanit Indian, të cilat dyshohet se i përkasin mjetit flutures. Pjesëza të dyshimta kanë dalluar edhe autoritetet kineze.
Avioni i linjës Kuala Lumpur-Pekin, me 227 pasagjerë dhe 12 anëtarë ekuipazhi, u zhduk pa lënë gjurmë më 8 mars. Ajo që mbetet për t’u sqaruar është përse ky mjet ka ndryshuar drejtim dhe se cilat janë shkaqet që është rrëzuar në oqean.
als_Latn als_Latn als_Latn als_Latn als_Latn